b'\n_START_ARTICLE_\nKolding H\xc3\xb8jskole\n_START_PARAGRAPH_\nKolding H\xc3\xb8jskole var en folkeh\xc3\xb8jskole i Kolding, som eksisterede fra 1972 til 1997.\n_START_SECTION_\nHistorie\n_START_PARAGRAPH_\nH\xc3\xb8jskolen blev grundlagt 1972 i forl\xc3\xa6ngelse af en konflikt p\xc3\xa5 Askov H\xc3\xb8jskole. Udbryderne \xc3\xb8nskede en mere samfundskritisk h\xc3\xb8jskole og ville "g\xc3\xb8re op med den patriarkalske forstander, den autorit\xc3\xa6re l\xc3\xa6rer, det fagopdelte skema, den abstrakte teoretisering og det manglende forhold til teoretisk og praktisk arbejde i dagligdagen". Lokalt var skolen kendt som en "r\xc3\xb8d h\xc3\xb8jskole", der med \xc3\xa5rene blev mere gr\xc3\xb8n. Forstander var i de f\xc3\xb8rste \xc3\xa5r forfatteren m.m. J\xc3\xb8rgen Knudsen._NEWLINE_Form\xc3\xa5lsparagraffen l\xc3\xb8d: "at drive en h\xc3\xb8jskole, der har det som sin v\xc3\xa6sentligste opgave at belyse og behandle de konflikter og modsigelser, som behersker samfundet og den enkeltes eksistens, at bidrage til at frig\xc3\xb8re alternative forestillinger og muligheder overfor givne forhold og udviklingstendenser, at virke for \xc3\xa6ndringer af de vilk\xc3\xa5r, som fordrejer og undertrykker den menneskelige eksistens"._NEWLINE_Skolen blev opf\xc3\xb8rt p\xc3\xa5 Skovvangen ved nuv\xc3\xa6rende Bertram Knudsens Vej i uddannelsesomr\xc3\xa5det med Kolding Gymnasium, Teknisk Skole og N\xc3\xb8rremarksbiblioteket. Byggeriet foregik som selvbyggeri p\xc3\xa5 en r\xc3\xa6kke byggelejre. Arkitekter var A5 Tegnestuen (Robert Gr\xc3\xbcnberger, Flemming N\xc3\xb8hr, Niels Sigsgaard og Henrik Vogel) i samarbejde med Karsten Bonnis. Byggeriets 1. del med 7 kursisthuse, 3 l\xc3\xa6rerboliger, et stort kombineret kontor-, k\xc3\xb8kken- spisehus, 2 v\xc3\xa6rksteder og 1 udhus blev officielt indviet 21. juni 1975. Den sidste etape blev f\xc3\xb8rst udf\xc3\xb8rt i 1985._NEWLINE_Kolding H\xc3\xb8jskole udgav tidsskriftet Tryk og en r\xc3\xa6kke b\xc3\xb8ger om bl.a. energipolitik, ulandsforhold og "gr\xc3\xb8n mad". Man s\xc3\xb8gte at knytte sig til tidens bev\xc3\xa6gelser, bl.a. for vedvarende energi ved opf\xc3\xb8relse af vindm\xc3\xb8ller. Blandt l\xc3\xa6rerkr\xc3\xa6fterne var civilingeni\xc3\xb8r Uffe Geertsen. Ulandsorganisationerne IBIS og Mellemfolkeligt Samvirke anvendte h\xc3\xb8jskolen til forberedelse af ulandsfrivillige._NEWLINE_H\xc3\xb8jskolen oprettede desuden en "kampfond", der st\xc3\xb8ttede mange initiativer og gr\xc3\xa6srodsbev\xc3\xa6gelser over hele landet._NEWLINE_Kolding H\xc3\xb8jskole lukkede i 1997 efter aflysning af det lange efter\xc3\xa5rskursus efter flere \xc3\xa5r med d\xc3\xa5rlig \xc3\xb8konomi og svigtende elevtilgang. 12. marts 1998 blev skolen erkl\xc3\xa6ret konkurs i skifteretten. I august 1998 blev skolens bygninger k\xc3\xb8bt af private og der blev etableret et boligkvarter, delvis i de gamle bygninger.'